SPOROČILO ZA JAVN OST

**63. redna seja Vlade Republike Slovenije**

11. marec 2021

**Resolucija o nacionalnem programu za jezikovno politiko 2021–2025**

Vlada je na današnji seji sprejela besedilo predloga Resolucije o nacionalnem programu za jezikovno politiko 2021–2025 in ga posredovala Državnemu zboru v obravnavo in sprejem po rednem postopku.

Sprejem Resolucije o nacionalnem programu za jezikovno politiko 2021–2025, strateškega dokumenta za naslednje petletno obdobje, je pomemben, ker zagotavlja stroki in politiki trdno podlago za premišljeno in sistematično usmerjanje jezikovne situacije v slovenski družbi. Nova resolucija se osredotoča na področja jezikovnega izobraževanja in jezikovne opremljenosti, na splošno jezikovno kulturo in jezikovno krajino ter na bližnje predsedovanje Slovenije Svetu Evropske unije v letu 2021.

Strateška naravnanost in osredotočenost na uresničevanje ključnih področij jezikovne politike v naslednjem obdobju omogočata večjo sistematičnost in usklajenost nosilcev, s tem pa tudi bolj realno uresničevanja nalog oziroma ukrepov. Štiri glavna poglavja nacionalnega programa so: jezikovno izobraževanje, jezikovna opremljenost, zakonodajni in drugi pravno veljavni dokumenti slovenske jezikovne politike ter slovenščina kot uradni jezik Evropske unije.

Vir: Ministrstvo za kulturo

**Uredba o spremembah in dopolnitvi Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo**

Vlada je izdala Uredbo o spremembah in dopolnitvi Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo in jo objavi v Uradnem listu Republike Slovenije.

Spremembe in dopolnitev uredbe so potrebne za opredelitev meril iz 52. člena Zakona o interventnih ukrepih za pomoč pri omilitvi posledic drugega vala epidemije COVID-19, na podlagi katerih bo ministrstvo za gospodarski razvoj in tehnologijo presojalo zahtevo investitorja in prejemnika spodbude v zvezi s podaljšanjem časa za izpolnitev zaveze glede zapolnitve novoustvarjenih delovnih mest ter ohranjanja teh delovnih mest v regiji za največ dve leti. Prav tako so spremembe in dopolnitve potrebne z vidika izvajanja 3. člena Zakona o interventnih ukrepih za omilitev in odpravo posledic epidemije COVID-19, ki se je spremenil z uveljavitvijo Zakona o interventnih ukrepih za pomoč pri omilitvi posledic drugega vala epidemije COVID-19. Ta pri pogoju ohranitve obstoječih delovnih mest določa minimalno povprečno število zaposlenih v gospodarski družbi ter minimalno število visokokvalificiranih delovnih mest v zadnjih 12 mesecih pred mesecem oddaje vloge za dodelitev spodbude, ki jih mora gospodarska družba zagotoviti tako v času izvajanja investicije kot tudi v času ohranjanja investicije.

Omenjenemu spremenjenemu pogoju ohranitve obstoječih delovnih mest za dodelitev investicijskih spodbud in za opredelitev investicije, ki bistveno prispeva k razvoju slovenskega gospodarstva, je potrebno prilagoditi merili in njuno ovrednotenje za dodelitev spodbud, saj število ocenjevalnih točk vpliva tako na presojo, ali so pogoji za dodelitev investicijskih spodbud izpolnjeni, kot tudi na samo višino investicijske spodbude.

Vir: Ministrstvo za gospodarski razvoj in tehnologijo

**Vlada sprejela Dolgoročno strategijo energetske prenove stavb do leta 2050**

Dolgoročna strategija energetske prenove stavb do leta 2050 je urejena v 9. členu Zakona o učinkoviti rabi energije, kjer vlada na predlog Ministrstva za infrastrukturo sprejme Dolgoročno strategijo prenove nacionalnega fonda obstoječih javnih in zasebnih stanovanjskih in nestanovanjskih stavb v visoko energetsko učinkovit in razogljičen stavbni fond do leta 2050.

Dolgoročna strategija energetske prenove stavb do leta 2050 (DSEPS 2050) se nanaša na opredeljuje pristope in politike k razogljičenju nacionalnega stavbnega fonda do leta 2050 ter opredeljuje ukrepe, ki podpirajo krovna cilja na področju stavb, zapisana v Celovitem nacionalnem energetskem in podnebnem načrtu Republike Slovenije (NEPN). Strategija tako opredeljuje in nadgrajuje obstoječe in nove ukrepe, s katerimi bodo ti cilji doseženi.

Prenova stavb je dolgoročna naloga, ki bo v prihodnjih letih postopoma zajela celoten stavbni fond, hkrati pa ima velik vpliv na kakovost notranjega okolja. Več kot 75 odstotkov današnjih stavb bo predvidoma do leta 2050 še vedno v uporabi. Večja vlaganja v prenovo posamične stavbe lahko pričakujemo ob novih spoznanjih glede neustreznosti odpornosti stavb v povezavi z ogrožanjem človeških življenj, ob morebitnih poškodbah, kot so posledica staranja materiala ali nesreč (potres, poplava, plazovi ipd.), pri pogojih normalnega scenarija pa okvirno šele vsakih 30 let (npr. zamenjava lastništva, sprememba namembnosti, zastarelost in iztrošenost).

Vizija, ki jo opredeljuje DSEPS 2050 je znatno izboljšanje energetske učinkovitosti in zmanjševanje emisij toplogrednih plinov pri povečevanju uporabe OVE v stavbah. S tem se približujemo neto ničelnim emisijam v sektorju stavb do leta 2050, kar bo doseženo z ohranjanjem visoke stopnje energetskih prenov stavb in usmerjanemu načinu ogrevanja v tehnologije OVE in centraliziranim sistemom ogrevanja z OVE. Spodbujalo se bo prenove in novogradnje z doseganjem skoraj ničelnih emisij v življenjskih dobi, pri čemer ne bomo smeli zanemariti tudi drugih vidikov prenove (kot. npr. potresna in požarna varnost, vidik kakovosti notranjega okolja). S tem se bodo bistveno zmanjšale tudi emisije drugih škodljivih snovi v zrak. Cilj je tudi, da Slovenija postane prepoznavna na področju trajnostne gradnje in prenove stavb.

DSEPS 2050 določa časovni načrt z ukrepi in na nacionalni ravni določenimi kazalniki za merjenje napredka, in sicer za doseganje dolgoročnega cilja zmanjšanja emisij toplogrednih plinov v Evropski Uniji za 80–95 odstotkov do leta 2050 v primerjavi z letom 1990. Z izvajanjem teh ukrepov bo zagotovljen visoko energetsko učinkovit in razogljičen nacionalni stavbni fond.

Vir: Ministrstvo za infrastrukturo

**Vlada soglaša z Naložbeno politiko Sklada za financiranje razgradnje NEK in za odlaganje radioaktivnih odpadkov iz NEK za leto 2021**

Sklad NEK je pripravil Naložbeno politiko Sklada za financiranje razgradnje NEK in za odlaganje radioaktivnih odpadkov iz NEK za leto 2021, ki jo je upravni odbor Sklada NEK skladno z Zakonom o Skladu za financiranje razgradnje NEK in odlaganja radioaktivnih odpadkov iz NEK sprejel na svoji 35. korespondenčni seji, dne 19. 1. 2021 in jo posredoval Vladi Republike Slovenije v soglasje.

Pričakuje se, da se bo donosnost portfelja v letu 2021 gibala v območju med -2,3 odstotka in 2,7 odstotka. Sklad NEK bo izvajal aktivnosti, da bo dosegel donosnost 2,2 odstotka nad inflacijo Vrednost portfelja naložb s katerim sklad upravlja je okoli 210 mio evrov.

Sklad NEK si z aktivnim upravljanjem portfelja prizadeva ohranjati varnost naložb in obenem ustvariti donos preko pričakovane stopnje donosa po posameznih naložbenih razredih. Glede na dogajanja in razmere na finančnih trgih je pričakovati gibanje donosa portfelja v razponu od -2,3 do 2,7 odstotka. Glede na izkazano donosnost v obdobju od 1. januarja 2020 do 30. novembra 2020, ki znaša 1,39 odstotka, Sklad NEK tudi z dobrim upravljanjem ne bo dosegel 4 odstotke donosnosti. Višina prispevka družbe GEN energija d. o. o., ki je bila določena s sklepom vlade, se je oblikovala na predpostavki, da bo notranja stopnja donosnosti med 3,9 in 4,0 odstotke.

Vir: Ministrstvo za infrastrukturo

**Poslovna politika Stanovanjskega sklada do leta 2025**

Vlada je sprejela poslovno politiko Stanovanjskega sklada Republike Slovenije (SSRS), javnega sklada, 2021–2025.

Poslovna politika SSRS 2021–2025 predstavlja ključne strateške usmeritve delovanja sklada, prikaz realizacije predhodne poslovne politike SSRS (2017–2020) ter skladno z Zakonom o javnih skladih (ZJS-1) tudi prikaz predvidenih dejavnosti, programov in nalog za posamezna področja in ukrepe v tem obdobju, in sicer tudi glede na usmeritve ter cilje Resolucije o nacionalnem stanovanjskem programu 2015–2025 (ReNSP15–25), njenem drugem – zadnjem srednjeročnem obdobju od leta 2021 do leta 2025.

V ZJS-1 je določeno, da javni sklad posluje skladno s poslovno politiko za srednjeročno obdobje, ki jo na predlog direktorja in na podlagi mnenja nadzornega sveta sprejme ustanovitelj. Poslovna politika javnega sklada mora vsebovati osnovne smernice glede ciljnih skupin prejemnikov spodbud za pravne in fizične osebe oziroma pomoči za fizične osebe, skupnega obsega spodbud in naložb v naslednjih poslovnih letih, merljivih kazalcev rezultatov delovanja sklada ter vrednosti in strukture naložb javnega sklada.

Dokument predstavlja strateške usmeritve delovanja Stanovanjskega sklada Republike Slovenije, javnega sklada do leta 2025, realizacija Poslovne politike pa se izvaja skladno s sprejetim dvoletnim poslovnim in finančnim načrtom Stanovanjskega sklada Republike Slovenije, javnega sklada, ki ga sprejme vlada.

Vir: Ministrstvo za okolje in prostor

**Dovoljenje za uporabo besede »Slovenija« v firmi družbe »Goodyear Slovenija, d.o.o.«**

Vlada je skladno s 15. členom Zakona o gospodarskih družbah izdala odločbo, s katero se družbi GOODYEAR DUNLOP SAVA TIRES, proizvodnja pnevmatik, d.o.o., dovoli uporaba besede »Slovenija« v nameravani spremenjeni firmi družbe, ki se glasi »Goodyear Slovenija, proizvodnja pnevmatik, d.o.o.«, skrajšano »Goodyear Slovenija, d.o.o.«.

Vlada je v postopku presoje ugotovila, da gre za pomembno družbo, katere dejavnost, uspešnost poslovanja in izkazano družbeno odgovornost je potrebno šteti kot dejavnost, ki je za Republiko Slovenijo večjega pomena. To je utemeljeno tudi s tem, da širi svojo dejavnost in s tem ustvarja nova delovna mesta. Prav tako je družba tudi del koncerna, ki ima mednarodni ugled in v firmah odvisnih družb praviloma uporablja imena držav sedežev odvisnih družb.

Vir: Ministrstvo za gospodarski razvoj in tehnologijo

**Podaljšanje koncesije družbi Inclub**

Vlada je danes izdala odločbo, s katero se gospodarski družbi Inclub koncesija za prirejanje posebnih iger na srečo v igralnem salonu Igralni salon Casino Princess v Novi Gorici podaljša do 20. marca 2026.

Koncesija je bila družbi dodeljena marca 2003 in nato večkrat podaljšana, nazadnje februarja 2016, in sicer do 20. marca 2021.

Vir: Ministrstvo za finance

**Aneks h koncesijski pogodbi za rabo reke Drave**

Vlada je sklenila aneks št. 2 h koncesijski pogodbi z dne 30. januar 2004 za rabo reke Drave za proizvodnjo električne energije s koncesionarjem, družbo Dravske elektrarne Maribor, d. o. o., Maribor.

Z aneksom se dopolnjujejo priloge h koncesijski pogodbi (tekstualne spremembe v vodilni mapi in mapah za hidroelektrarni Zlatoličje in Formin zaradi nadgradnje agregatov) ter besedilo dopolni z manjšimi uskladitvami zakonodaje, ki jih mora upoštevati koncesionar.

Vir: Ministrstvo za okolje in prostor

**Ureditev pitne vode za prebivalce slovenske Istre in kraškega zaledja je državnega pomena**

Vlada je ugotovila, da je zaradi gospodarskih, socialnih, kulturnih in varstvenih značilnosti, ki so pomembna za razvoj Slovenije, projekt »Ureditev oskrbe prebivalstva slovenske Istre in kraškega zaledja s pitno vodo«, prostorska ureditev državnega pomena.

Oskrba prebivalstva s pitno vodo slovenske Istre in kraškega zaledja se zaradi pomembnosti, zahtevnosti in kompleksnosti problematike uvršča med prioritetne naloge v programu izvajanja nacionalnih projektov državne infrastrukture. Operativni program oskrbe s pitno vodo (julij 2006) je med ukrepe na državni ravni uvrstil sanacijo nezadostnih vodnih virov na področju slovenske Istre (Oskrba obale z vodo). Tudi veljavni Operativni program oskrbe s pitno vodo za obdobje izpostavlja problematiko oskrbe slovenske Istre (obale) kot prioritetni projekt.

Republika Slovenija se je odločila, da pristopi k rešitvi z novim strateškim regionalnim vodnim virom, s katerim bo zagotovljena dolgoročna oskrba prebivalstva s pitno vodo slovenske Istre in tudi zagotovljen rezervni vodni vir za kraško zaledje. Z novim vodnim virom bodo dolgoročno zagotovljene potrebne količine pitne vode za prebivalce, ki jih z vodo oskrbuje Rižanski vodovod, hkrati pa bo nov vodni vir predstavljal rezervni vodni vir tako za Kraški vodovod kot tudi za vodovod v občini Ilirska Bistrica, Brkine in po potrebi občino Pivko.

Predvidena je raba vode na pritoku Padeža Suhorici v možni kombinaciji z manjšim zajetjem na potoku Padež. Sistem zajetja z akumulacijo sestavljajo: glavna pregrada s spremljajočimi varnostnimi objekti (preliv, talni izpust, podslapje) in zajetje z odvodom vode za oskrbo prebivalstva s pitno vodo do treh vodovodnih sistemov (Kraški, Rižanski in Ilirskobistriški vodovod). Akumulacijski prostor se bo polnil tako z lastnimi vodami Suhorice ali v primeru variante Suhorca/manjše zajetje Padež z načrpano vodo iz potoka Padež. Iz akumulacije bo voda speljana po dovodnem cevovodu do čistilne naprave za mehansko prečiščenje in nato po transportnem vodovodnem sistem do Rodika, kjer se bo navezala na vse tri vodovodne sisteme. Količina vode bo zadoščala za vse tri vodooskrbne sisteme.

Vir: Ministrstvo za okolje in prostor

**Sedem milijonov za izgradnjo suhega zadrževalnika na Tunjščici in izgradnjo nasipa v Medlogu**

Vlada je v veljavni Načrt razvojnih programov 2021–2024 uvrstila dva nova projekta, in sicer izgradnjo suhega zadrževalnika na Tunjščici in izgradnjo nasipa v Medlogu.

Izgradnja nasipa v Medlogu

Namen projekta je zmanjšati poplavno ogroženost območja Špica na zahodnem delu Mestne občine Celje. Zaradi neizgradnje suhega zadrževalnika Levec se bodo izvedli nadomestni ukrepi in ureditve, ki bodo omogočili poplavno varnost na območju Špice. Na podlagi ugotovitev novo izdelane hidravlične analize se je izkazalo, da je za zagotovitev poplavne varnosti območja Špice treba izvesti nadomestne ukrepe, ki zajemajo znižanje ceste do nekdanje betonarne, izgradnja čelnega in vzdolžnega nasipa ob vrtnariji, ureditev na območju Ljubljanske ceste ter ureditve brežin vzdolž struge Savinje. Ocenjena vrednost projekta znaša 3.113.122,48 evra z DDV.

Izgradnja suhega zadrževalnika na Tunjščici

Zadrževalnik bo z zadrževanjem vode iz pritokov reke Tunjščice v Pšato, pomembno zmanjšal obseg poplav v primeru visokih voda s 100-letno povratno dobo (in druge povratne dobe). Pozitivno bo vplival tudi na dolvodno območje naselij Mengeš, Trzin in Domžale. V okviru projekta bo povečana tudi prevodna sposobnost razbremenilnega kanala Moste – Suhadole. Ocenjena vrednost projekta po tekočih cenah znaša 3.975.854,47 evra z DDV.

Vir: Ministrstvo za okolje in prostor

**Uvrstitev projektov v Načrt razvojnih programov za obdobje 2021- 2024**

Vlada je sprejela sklep, na podlagi katerega se v Načrt razvojnih programov za obdobje 2021–2024 uvrstijo sledeči projekti: Spodbujanje naložb v gospodarstvu, Spodbujanje turističnih dejavnosti in produktov ter Program madžarske narodne skupnosti 2021–2024, ki izhajajo iz evidenčnega projekta za razvoj območij narodnih skupnosti in skupine projektov za regionalni razvoj.

Zakonska podlaga za Program spodbujanja gospodarske osnove madžarske narodne skupnosti 2021–2024 je 14. člen Zakona o spodbujanju skladnega regionalnega razvoja. Vlada je s sklepom dne 7. januarja 2021 sprejela Program spodbujanja konkurenčnosti gospodarske osnove madžarske narodne skupnosti za obdobje 2021–2024 v skupni višini 2,8 milijonov evrov. Za začetek izvajanja aktivnosti sprejetega programa se v Načrt razvojnih programov za obdobje 2021–2024 uvršča projekt Spodbujanje naložb v gospodarstvu, v višini 1,2 milijona evrov, projekt Spodbujanje turističnih dejavnosti in produktov, v višini 720 tisoč evrov, in projekt Program madžarske narodne skupnosti 2021–2024, v višini 880 tisoč evrov.

S štiriletnim programom se želijo odpraviti posledice gospodarske krize in nerazvitost območja, ki po podatkih še vedno nazaduje v primerjavi z drugimi regijami v državi. Program je tako namenjen vsem upravičencem, ki svojo dejavnost opravljajo na območju, kjer živijo pripadniki madžarske avtohtone narodne skupnosti, in ki bodo z izvedbo svojih projektov pripomogli k uresničitvi njegovih ciljev.

Vir: Ministrstvo za gospodarski razvoj in tehnologijo

**Sprememba vrednosti projekta »Gozdni sklad – investicije"**

Vlada je sprejela sklep, da se v veljavnem Načrtu razvojnih programov 2021-2024 skladno s prilogo spremeni projekt 2330-16-0030 »Gozdni sklad – investicije«.

Na podlagi 31. člena Zakona o izvrševanju proračunov RS za leti 2020 in 2021 je vlada odločala o uvrstitvi projekta v veljavni Načrt razvojnih programov in drugih spremembah projektov. Predlagana sprememba v veljavnem Načrtu razvojnih programov 2020-2023 pomeni noveliranje projekta 2330-16-0030 »Gozdni sklad – investicije« na način, da se vrednost projekta poveča na 26.413.734,00 evrov. S spremembo projekta se zagotavljajo sredstva, ki bodo omogočila financiranje pridobitve najmanj 1.200 ha gozdov v last Republike Slovenije na letni ravni.

Novelacija navedenega projekta upošteva načrtovano porabo v predlogu Programa porabe sredstev proračunskega sklada za gozdove za leto 2021, ki je medresorsko usklajen in je posredovan v sprejem vladi.

Vir: Ministrstvo za kmetijstvo, gozdarstvo in prehrano

**Mnenje vlade o pobudi za oceno ustavnosti oziroma zakonitosti četrtega odstavka 22. člena in 23. člena Zakona o standardizaciji**

Vlada je sprejela mnenje o Pobudi za oceno ustavnosti in zakonitosti četrtega odstavka 22. člena in 23. člena Zakona o standardizaciji in ga pošlje Državnemu zboru ter Ustavnemu sodišču Republike Slovenije.

Zbornica za arhitekturo in prostor Slovenije je pri ustavnem sodišču vložila Pobudo za začetek postopka za oceno ustavnosti in zakonitosti četrtega odstavka 22. člena in 23. člena Zakona o standardizaciji (ZSta-1.) Pobudnica predlaga, da ustavno sodišče ugotovi neustavnost ter razveljavi določbo četrtega odstavka 22. člena ZSta-1 ter ugotovi neustavnost določbe 23. člena ZSta-1, v kolikor ne določa načina javne objave slovenskega nacionalnega standarda, kadar je njegova obvezna uporaba določena s predpisom, in v kolikor ne določa načina, na katerega so standardi dosegljivi javnosti. Pobudnica predlaga tudi zadržanje izvrševanja določbe četrtega odstavka 22. člena ZSta-1.

Vlada je sprejela mnenje o Pobudi za oceno ustavnosti in zakonitosti četrtega odstavka 22. člena in 23. člena Zakona o standardizaciji, iz katerega izhaja, da je pobuda vlagatelja v celoti neutemeljena, zato ustavnemu sodišču predlaga, da pobudo tudi zavrne.

Vir: Ministrstvo za gospodarski razvoj in tehnologijo

**Predlog uredbe Evropskega parlamenta in Sveta o enotnem trgu digitalnih storitev in spremembi Direktive 2000/31/ES**

Vlada Republike Slovenije je sprejela predlog stališča Republike Slovenije k zadevi Predlog uredbe Evropskega parlamenta in Sveta o enotnem trgu digitalnih storitev (akt o digitalnih storitvah) in spremembi Direktive 2000/31/ES.

Republika Slovenija pozdravlja in podpira predlog uredbe ter njen namen, da jasno opredeli odgovornosti digitalnih platform v vlogi posrednikov in njihove obveznosti pri zagotavljanju storitev končnim uporabnikom, s čimer bo izboljšana njihova spletna varnost in zaščita temeljnih pravic. Strinja se, da obstoječa zakonodaja ni več kos aktualnim izzivom in tveganjem, zato je nujno treba harmonizirati pravila o zagotavljanju posredniških storitev na notranjem trgu, da se vzpostavi varno, predvidljivo in zaupanja vredno spletno okolje ter da čim prej pridemo do pravilno delujočega digitalnega trga. Predlagana uredba je dobro izhodišče za pripravo usklajene zakonske ureditve delovanja posredniških digitalnih platform.

Republika Slovenija se strinja, da predlog uredbe regulira platforme in ne spletnih vsebin ali ravnanja uporabnikov. Podpira, da predlog uredbe nadgrajuje Direktivo o e-poslovanju, ohranja njeno logiko in glavna načela ob uporabi nacionalne in zakonodaje EU glede določanja nelegalnih vsebin. Pri tem izpostavlja, da je treba proučiti posledice možne neusklajenosti nacionalnih zakonodaj o nelegalnih vsebinah pri čezmejnih zahtevah za odstranjevanje tovrstnih vsebin.

Zaradi izrazite horizontalne narave predloga uredbe je treba posebno pozornost nameniti njegovi usklajenosti z ureditvami na različnih področjih, v katere posega. Uredba naj ustreza različnim tipom posredniških spletnih storitev in tudi področni zakonodaji EU, ki harmonizira definicijo nekaterih nelegalnih vsebin. Upoštevajoč izreden vpliv posredniških spletnih platform (še posebej zelo velikih) na celotno družbo, si bo Republika Slovenija prizadevala za tako ureditev odstranjevanja nelegalnih vsebin, da bodo zaščitene temeljne pravice uporabnikov, zlasti z vzpostavitvijo učinkovitega sistema obveščanja prejemnikov storitev o razlogih za odstranitev določenih vsebin in možnih pravnih sredstvih. Zavzemala se bo za rešitve za blažitev sistemskih tveganj glede manipulacij in dezinformacij preko posredniških spletnih platform. Celoten sistem moderiranja vsebin mora biti učinkovit, transparenten, profesionalen in svetovno-nazorsko nepristranski.

Republika Slovenija podpira ohranitev načela, da posredniške digitalne platforme nimajo obveznosti splošnega nadzora vsebin, da pa tak nadzor in njihov odziv na prostovoljni osnovi ni prepovedan. Pri tem bo posebej pozorna na uporabo algoritmov in algoritemskih priporočilnih sistemov, da ne bi prišlo do negativnih učinkov zapiranja v internetne mehurčke ali do cenzure vsebin. Slovenija podpira predlagane varovalke in se bo zavzemala za njihovo čim večjo učinkovitost. Spletne platforme ne smejo postati cenzorji zakonitih spletnih vsebin za svoje uporabnike. Republika Slovenija podpira asimetričen pristop k določitvi obveznosti posredniških digitalnih platform, s strožjimi kumulativnimi obveznostmi za zelo velike spletne platforme. Pri tem si bo prizadevala, da bodo obveznosti resnično sorazmerne z namenom ter skladne z velikostjo in vlogo digitalne platforme v spletnem ekosistemu. V splošnem si bo prizadevala za uravnoteženo upoštevanje interesov udeležencev trga ter za rešitve, ki bodo sorazmerne z namenom uredbe. Obveznosti ne smejo neprimerno vplivati na konkurenčnost digitalne platforme na digitalnem trgu posredniških storitev v primerjavi z drugimi udeleženci na tem trgu.

Republika Slovenija si bo prizadevala za uskladitev takih obveznosti iz predloga uredbe, da jih ne bo možno izkoriščati za avtomatizirane kibernetske napade na posredniške digitalne platforme. Podpira predvidene varovalke v predlogu uredbe in se bo zavzemala za izboljšavo njihove učinkovitosti.

Republika Slovenija si bo prizadevala, da usklajevanje predloga uredbe upošteva specifične lastnosti spletnega ekosistema, še posebej nizkega vstopnega praga in omrežnega učinka. Spletnega okolja ne moremo povsem enačiti z realnim svetom, ne da bi zaradi preobremenitve platforme to lahko negativno vplivalo na možnosti inoviranja, vstop novih ponudnikov ali na zagotavljanje in uporabo storitev posredniških spletnih platform. Republika Slovenija se strinja, da je treba v nekaterih rešitvah (npr. poznavanje poslovnega partnerja) upoštevati sorazmernost glede na namen, čeprav predlagana ureditev pričakovano ne bo tako popolna, kot lahko to zakonodajalec zagotovi v realnem svetu.

Pri usklajevanju predloga uredbe si bo Republika Slovenija prizadevala za njeno izboljšanje v smislu večje jasnosti in konsistentnosti zakonodajne ureditve pravil in obveznosti, ki bo zmanjšala pravno razdrobljenost, znižala stroške izpolnjevanja obveznosti, izboljšala pravno varnost, zagotovila enako varstvo za evropske državljane in enake konkurenčne pogoje za podjetja, izboljšala delovanje digitalnega trga ter omogočila učinkovit čezmejni nadzor. Zakonodajne rešitve v predlogu uredbe morajo biti uravnotežene, preudarne in sorazmerne glede na cilje v javnem interesu. Predlog uredbe mora biti usklajen z obstoječim pravnim redom in ne sme dopuščati dvoumnih razlag ureditve. Učinkovito in čim hitreje mora urediti poslovanje digitalnih platform na notranjem digitalnem trgu posredniških storitev, da bo to v interesu vseh udeležencev na trgu, s poudarkom na zaščiti končnih uporabnikov.

Vir: Ministrstvo za javno upravo

**Stališče Republike Slovenije glede dogovora o celotnih dovoljenih ulovih za leto 2021 ter za nekatere globokomorske staleže za leti 2021 in 2022**

Vlada je sprejela stališče Republike Slovenije do Predloga sklepa Sveta o stališču, ki se v imenu Evropske unije zastopa v posvetovanjih z Združenim kraljestvom za dogovor o celotnih dovoljenih ulovih za leto 2021 ter za nekatere globokomorske staleže za leti 2021 in 2022. Slovenija predlog podpira.

S tem aktom se določi stališče, ki se v imenu Unije zastopa v posvetovanjih z Združenim kraljestvom za določitev celotnih dovoljenih ulovov za leto 2021 in za nekatere globokomorske staleže za obdobje 2021–2022 določitev ribolovnih možnosti. V teh posvetovanjih Unijo zastopa Komisija na podlagi stališč Unije, ki jih določi Svet v skladu z zadevnimi določbami Pogodbe. Pri tem Komisija tesno sodeluje s Svetom v vseh fazah posvetovanja skladno s smernicami. Unija v posvetovanjih izhaja iz načel skupne ribiške politike (trajnostno upravljanje ribolovnih virov in s tem upoštevanje znanstvenih mnenj, spoštovanje mednarodnih zavez, doslednost z drugimi sporazumi s tretjimi državami.

Predlog akta sicer slovenskega ribištva ne zadeva neposredno.

Vir: Ministrstvo za kmetijstvo, gozdarstvo in prehrano

**Stališče k predlogu uredbe Evropskega parlamenta in Sveta o vzpostavitvi rezerve za prilagoditev na brexit**

Vlada Republike Slovenije je sprejela predlog stališča Republike Slovenije k predlogu uredbe Evropskega parlamenta in Sveta o vzpostavitvi rezerve za prilagoditev na brexit.

Republika Slovenija pozdravlja predlog Evropske komisije o vzpostavitvi posebne rezerve za prilagoditev na brexit, ki bo omogočila lažje soočanje Evropske unije z ovirami, ki so nastale zaradi spremenjenih okoliščin na področju nekdaj skupnega trga blaga in storitev, čezmejne mobilnosti in izmenjav. Slovenija podpira deljeno upravljanje rezerve. Med drugim prav tako podpira napore za zagotavljanje sinergij in komplementarnosti rezerve z ostalimi instrumenti unije, ki so predvideni v okviru svežnja za okrevanje in večletnega finančnega okvira 2021–2027.

Slovenija podpira prizadevanja, da se dogovor o prilagoditvi zaradi brexita doseže čim prej in se tako zagotovi ustrezna podpora najbolj prizadetim sektorjem oziroma državam članicam in regijam.

Vir: Služba za razvoj in evropsko kohezijsko politiko

**Novela Resolucije o nacionalnem programu razvoja prometa v Republiki Sloveniji za obdobje do leta 2030**

Vlada je določila besedilo Predloga Resolucije o spremembah in dopolnitvah Resolucije o nacionalnem programu razvoja prometa v Republiki Sloveniji za obdobje do leta 2030.

V gradivu so zajete spremembe in dopolnitve Resolucije o nacionalnem programu razvoja prometa (ReNPRP30), ki jo je leta 2016 sprejel Državni zbor Republike Slovenije. Glavna vsebina sprememb je vezana na vsebinsko uskladitev projektov, pri katerih so se v postopkih načrtovanja ukrepov v obdobju izvajanja ReNPRP30 zgodile spremembe, zato so posledično v veljavni resoluciji neustrezno opredeljeni, pri nekaterih ukrepih pa je bil spremenjen nosilec ukrepa.

V postopku prostorskega načrtovanja in umeščanja v prostor je na podlagi strokovnih podlag ugotovljeno, da je ukrepe treba izvajati z delno spremenjenimi izhodišči od tistih, ki so bila pričakovana v fazi priprave in sprejema ReNPRP30.

Na področju cest je bila npr. namesto predvidenih rekonstrukcij določena izvedba novogradnje kot najustreznejšega ukrepa z večine presojanih vidikov. Poleg tega je pri spremembi nosilcev izvajanja ukrepov pomembno, da je obsežnejše novogradnje treba načrtovati kot cestninske ceste, saj financiranje zgolj s proračunskimi sredstvi ne omogoča izvedbe finančno zahtevnih investicij. Poleg tega je treba zagotoviti zvezni potek in enaka izhodišča na celotnem poteku oz. na vseh odsekih novo načrtovanih cest.

Na področju železnic je treba pospešiti vlaganja v razvoj regionalnih prog. Te so skupaj z jedrnim omrežjem zelo pomembne za zagotavljanje trajnostnih ciljev Republike Slovenije. K zmanjševanju vplivov na okolje zaradi prometa lahko pomembno prispevamo z ustreznim omrežjem regionalnih železniških prog.

Na področju trajnostne mobilnosti je treba prednostno načrtovati infrastrukturne ureditve, ki bodo prispevale k zagotavljanju pogojev za večjo uporabo vseh oblik trajnostne mobilnosti in da se okrepi razvoj javnega potniškega prometa ter da se spodbujajo rešitve za oblike mobilnosti, ki bi nadomestile osebna vozila in rešitve za ostale oblike mobilnosti. V nasprotnem primeru doseganje dolgoročnih pravno zavezujočih ciljev Slovenije na področju podnebnih sprememb brez tovrstnih ukrepov na področju prometa ne bo mogoče.

Z obstoječe paradigme postopnih sprememb je treba preiti na temeljno preobrazbo v skladu s Strategijo za trajnostno in pametno mobilnost, ki podpira uresničitev podnebnih ciljev do leta 2030, s ciljem 90-odstotnega zmanjšanja emisij toplogrednih plinov prometnega sektorja do leta 2050.

Ker se v postopkih prostorskega načrtovanja in umeščanja v prostor ustreznost poteka trase vrednoti z različnimi kriteriji, kot je vpliv na prostorski razvoj, okoljska sprejemljivost in družbena sprejemljivost, ni bilo mogoče uveljaviti vedno najustreznejše trase zgolj z vidika ekonomike, prometno tehničnih kriterijev in prometnega povpraševanja.

Predlagane spremembe in dopolnitve vzpostavljajo konsistentnost med dokumentom iz leta 2016 z dejanskim stanjem. V gradivu so pri posameznih ukrepih oz. projektih navedeni tudi podrobnejši razlogi za posamezne spremembe.

Ministrstvo za infrastrukturo si bo prizadevalo, da se načrtovanje železniških projektov v razširjeni Ljubljanski urbani regiji (med drugim Ljubljana – Jesenice, Tivolski lok, Ljubljana – Kamnik, Ljubljana – letališče JP – Kranj) zaključi pred zaključkom načrtovanja širitve AC obroča.

Ukrepe infrastrukturnih ureditev na področju trajnostne mobilnosti na področju Ljubljanske urbane regije je potrebno izvesti v najkrajšem možnem času.

Spremembe se nanašajo na področje cestne in železniške infrastrukture ter na področje trajnostne mobilnosti.

Vir: Ministrstvo za infrastrukturo

**Poročilo o aktivnostih pri vzpostavitvi sistema TDRO**

Vlada je na današnji seji sprejela poročilo o aktivnostih pri projektu vzpostavitve sistema Tajnega državnega računalniškega oblaka (TDRO).

Vlada Republike Slovenije se je s sklepom, 7. novembra 2019, seznanila s projektom vzpostavitve Tajnega državnega računalniškega oblaka (TDRO). S tretjo točko sklepa je bilo določeno, da Ministrstvo za javno upravo (MJU) vsakih šest mesecev redno poroča vladi o aktivnostih pri vzpostavitvi sistema TDRO.

Več državnih organov ima vzpostavljena upravna in varnostna območja za uporabo storitev v okviru sistema TDRO. Ti organi imajo s strani Urada Vlade RS za varovanje tajnih podatkov izdano varnostno dovoljenje za delovanje sistema in obravnavanje tajnih podatkov do vključno stopnje tajnosti TAJNO. Test delovanja TDRO okolja je bil izveden marca 2020, prehod sistema TDRO v produkcijo pa je bil 1. februarja 2021.

Aktivnosti, ki jih je moralo izvesti Ministrstvo za javno upravo so zaključene, zato poročanje Vladi RS o delu, za katerega je odgovoren MJU, ni več potrebno.

Vir: Ministrstvo za javno upravo

**Vlada sprejela spremembo uredbe o izdaji priložnostnih kovancev v letu 2021**

Vlada je s spremembo Uredbe o določitvi dogodkov, ob katerih se v letu 2021 izdajo priložnostni kovanci, dopolnila seznam dogodkov, ob katerih se v letu 2021 izdajo priložnostni kovanci. Uredbo je dopolnila z izdajo dodatnih zbirateljskih kovancev ob 30. obletnici državnosti Republike Slovenije.

Z lani sprejeto Uredbo o določitvi dogodkov, ob katerih se v letu 2021 izdajo priložnostni kovanci, je bilo določeno, da se v letu 2021 z izdajo priložnostnih kovancev obeležita 200. obletnica ustanovitve Deželnega muzeja za Kranjsko in 300. obletnica Škofjeloškega pasijona.

Z današnjo spremembo uredbe je vlada določila, da se zbirateljski kovanci v letu 2021 izdajo tudi ob 30. obletnici državnosti Republike Slovenije.

Vir: Ministrstvo za finance

**Predlog stališča Republike Slovenije glede evropske direktive o ukrepih za visoko skupno raven kibernetske varnosti**

Vlada Republike Slovenije je na današnji seji sprejela predlog stališča Republike Slovenije k zadevi Predlog direktive Evropskega parlamenta in Sveta o ukrepih za visoko skupno raven kibernetske varnosti v Uniji in razveljavitvi Direktive (EU) 2016/1148 in ga pošlje v odločanje Državnemu zboru Republike Slovenije.

Po predlogu stališča Republika Slovenija pozdravlja rezultate, ki jih je prinesla Direktiva (EU) 2016/1148 o ukrepih za visoko skupno raven varnosti omrežij in informacijskih sistemov v Uniji (Direktiva (EU) 2016/1148) na področju vzpostavljanja nacionalnih sistemov varnosti omrežij in informacijskih sistemov, izgradnje nacionalnih zmogljivosti in vzpostavitve sodelovanja med državami članicami EU. Republika Slovenija na obravnavanem področju urejanja podpira ohranitev oblike direktive kot horizontalne zakonodaje, ki predstavlja osnovo za zagotavljanje kibernetske varnosti. Pri tem je pomembno zagotoviti, da je notranji trg varno okolje za poslovanje in da imajo države članice zagotovljeno določeno minimalno raven pripravljenosti na incidente na področju kibernetske varnosti.

V predlogu stališča se Republika Slovenija tudi strinja, da je potrebna revizija direktive s ciljem nadaljnje okrepitve kibernetske varnosti v Uniji in zagotavljanja večje harmonizacije med državami članicami ter načeloma podpira širitev obsega urejanja predlagane direktive. Republika Slovenija pozdravlja skladnost predloga direktive z EU strategijo varnostne Unije iz julija 2020, ki zahteva harmonizacijo med predlagano direktivo in novim predlogom direktive o odpornosti kritičnih subjektov. Pomembno je graditi na celovitem in usklajenem pristopu skozi uskladitev obeh predlogov direktiv, tako da bo zagotovljena tako kibernetska, kot tudi fizična varnost kritičnih oziroma bistvenih subjektov.

Republika Slovenija ne nasprotuje pripravi posebnih predpisov (lex specialis), kjer je to potrebno, vendar je potrebno jasno zagotoviti usklajenost s predlagano direktivo, kot horizontalnim zakonodajnim aktom, še posebej z vidika poročanja o incidentih in ob upoštevanju posebnosti sektorja na katerega se posebni predpis nanaša. Zato si bo Slovenija v postopku sprejema predlagane direktive prizadevala za jasnost in konkretnost pravne ureditve, je med drugim še zapisano v predlogu stališča.

Zaradi hitro razvijajočega in kompleksnega kibernetskega prostora ter novih oblik groženj je EU 16. decembra 2020 predstavila novo strategijo kibernetske varnosti in predlog revizije Direktive o ukrepih za visoko skupno raven varnosti omrežij in informacijskih sistemov v EU. Gre za predlog direktive, ki bo nadomestila Direktivo (EU) 2016/1148, katere sprejetje leta 2016 predstavlja prvi zakonodajni akt EU na področju varnosti omrežij in informacijskih sistemov oziroma sedaj kibernetske varnosti.

Vir: Ministrstvo za javno upravo

**Predlogi aktov v povezavi z epidemijo COVID-19**

**Odlok o finančnem nadomestilu zaradi izpada dohodka pridelovalcem jabolk zaradi epidemije covid-19**

Vlada je izdala Odlok o finančnem nadomestilu zaradi izpada dohodka pridelovalcem jabolk zaradi epidemije covid-19, ki se objavi v Uradnem listu. Sredstva za izvajanje navedenega Odloka se zagotovijo iz proračuna Republike Slovenije.

Namen ukrepa je dodelitev finančne pomoči pridelovalcem jabolk zaradi izpada dohodka zaradi epidemije covid-19, na podlagi 116. člena Zakona o interventnih ukrepih za omilitev posledic drugega vala epidemije covid-19, zaradi najmanj 30 odstotnega izpada dohodka glede na povprečje zadnjih treh let 2019-2017.

Vzroki za izpad dohodka so: nezmožnost prodaje zalog jabolk, zmanjšanja prodaje količin jabolk zaradi zaprtja sektorja HoReCa (izraz HoReCa je okrajšava za hotelirstvo, restavracije, catering), zmanjšanja prodaje količin jabolk v trgovine, dodatni stroški zaradi zagotavljanja zaščitne opreme in testiranj, večja poraba delovnih ur zaradi upoštevanja omejitev za zajezitev epidemije covid-19 (povečan strošek najete sezonske delovne sile), povečevanje stroškov skladiščenja in hlajenja jabolk. Zaradi podaljšanja obdobja skladiščenja in hlajenja jabolka izgubljajo na kakovosti in posledično tudi na ceni. Izdelane so bile ocene na podlagi modelnih kalkulacij za namizna jabolka, ki so izkazale, da se je zaradi posledic covid-19 dohodek neto dodana vrednost (NDV) pri pridelavi namiznih jabolk letine 2020 v primerjavi s povprečjem 2017–2020 zmanjšal za več kot 30odstotkov. Pri doseženih pridelkih jabolk med 30 ton/ha in 40 ton/ha letine 2020 je ocenjen izpad dohodka med 39 in 60 odstotki.

Povprečni pridelek v letu 2020 (prva ocena Statističnega urada Slovenije - SURS) je bila 31,6 ton/ha. V statistična raziskovanja SURS so zajeti intenzivni sadovnjaki od 0,3 ha. Z vstopnim pragom 0,5 ha intenzivnega sadovnjaka so vključeni tržni pridelovalci, ki praviloma dosegajo višje hektarske pridelke od povprečja.

V skladu z 59. členom Zakona o dodatnih ukrepih za omilitev posledic covid-19 se bo upravičencem na podlagi podatkov iz uradnih evidenc izdala informativna odločba.

Pogoji za dodelitev finančnega nadomestila:

* pridelovalci jabolk, ki so vpisani v Register kmetijskih gospodarstev-evidenco intenzivnih sadovnjakov,
* vstopni prag je od vključno 0,5 ha intenzivnega sadovnjaka jablan na kmetijsko gospodarstvo, vpisano v register kmetijskih gospodarstev-evidenco intenzivnih sadovnjakov na dan 16. oktobra 2020,
* na dan uveljavitve odloka upravičenec ne sme biti v stečaju, prisilni likvidaciji ali v osebnem stečaju, in mora imeti poravnane zapadle davčne obveznosti in druge denarne nedavčne obveznosti v skladu z zakonom, ki ureja finančno upravo,
* finančno nadomestilo se zniža za že prejeti mesečni temeljni dohodek v obdobju 1. oktobra 2020 - 31. januarja 2021.

Višina finančnega nadomestila znaša 2.000 evrov na ha intenzivnega sadovnjaka jablan. Ministrstvo za kmetijstvo, gozdarstvo in prehrano ocenjuje, da bo finančno pomoč uveljavljalo predvidoma 491 upravičencev, kar znaša do 4.056.000 evrov.

Finančno nadomestilo se dodeli v skladu s Sporočilom Komisije - Začasni okvir za ukrepe državne pomoči v podporo gospodarstvu ob izbruhu covid-19 (UL C št. 91, z dne 20. marec 2020, str. 1), zadnjič spremenjenim s sporočilom Komisije - Peta sprememba začasnega okvira za ukrepe državne pomoči v podporo gospodarstvu ob izbruhu covid-19 in spremembo Priloge k Sporočilu Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov (UL C št. 34 z dne 1. februar 2021, str. 6).

Vir: Ministrstvo za kmetijstvo, gozdarstvo in prehrano

**Vlada prerazporedila pravice porabe v državnem proračunu**

Vlada je danes odločila, da se prerazporedijo in razporedijo pravice porabe v letošnjem državnem proračunu.

Med drugim se bodo Ministrstvu za zdravje razporedila sredstva splošne proračunske rezervacije v skupni višini 3.720.028,27 evra za kritje zahtevkov koncesionarjev zdravstvene dejavnosti iz 123. člena Zakona o interventnih ukrepih za omilitev posledic drugega vala epidemije COVID-19.

Finančni upravi Republike Slovenije se bodo razporedila sredstva splošne proračunske rezervacije v skupni višini 926.000 evrov, od tega bodo pravice porabe v višini 282.000 evrov namenjene za povračilo delno izgubljenega dohodka za čas trajanja karantene na domu ali nezmožnosti opravljanja dela na domu zaradi višje sile zaradi obveznosti varstva otroka, za izredno pomoč v obliki mesečnega temeljnega dohodka za verske uslužbence pa bodo namenjene pravice porabe v višini 644.000 evrov.

Ministrstvu za izobraževanje, znanost in šport bodo razporejena sredstva splošne proračunske rezervacije v višini 471.325,26 evra za financiranje zaščitne opreme in dezinfekcijo prostorov za izvajalce storitev na področju vzgoje in izobraževanja ter znanosti (101. člen Zakona o začasnih ukrepih za omilitev in odpravo posledic COVID-19).

Hkrati je vlada danes odločila, da se Finančni upravi Republike Slovenije zagotovijo pravice porabe iz sklada proračunske rezerve, in sicer v višini 30.000.000 evrov za izplačilo pomoči v obliki mesečnega temeljnega dohodka (89. člen Zakona o začasnih ukrepih za omilitev in odpravo posledic COVID-19), v višini 50.000.000 evrov za pomoč v obliki delnega povračila nekritih fiksnih stroškov (109. člen Zakona o interventnih ukrepih za omilitev posledic drugega vala epidemije COVID-19) in v višini 500.000 evrov za pomoč za nakup hitrih testov in PCR testov za testiranje športnikov na prisotnost virusa SARS-CoV-2 (122. do 125. člen Zakona o interventnih ukrepih za pomoč pri omilitvi posledic drugega vala epidemije COVID-19).

Vir: Ministrstvo za finance

**Predlogi Komisije Vlade Republike Slovenije za administrativne zadeve in imenovanja**

**Prenehanje veljavnosti Sklepa o odprtju Konzulata Republike Slovenije v Miami Beachu, v Združenih državah Amerike**

Vlada Republike Slovenije je sprejela Sklep o prenehanju veljavnosti Sklepa o odprtju Konzulata Republike Slovenije v Miami Beachu, v Združenih državah Amerike.

Častni konzul v Miami Beachu dr. Gregory S. Chan je bil na osebno pobudo razrešen z dne 17. 10. 2019. Veleposlaništvo Republike Slovenije v Washingtonu bo posredovalo predlog za častnega konzula, ko bo našlo primernega kandidata, do takrat pa predlaga (v skladu z navodili države sprejemnice) zaprtje konzulata v Miami Beachu.

Vir: Ministrstvo za zunanje zadeve

**Soglasje k imenovanju direktorja javnega zavoda Študijski center za narodno spravo**

Vlada Republike Slovenije je dala soglasje k imenovanju dr. Tomaža Ivešića za direktorja javnega zavoda Študijski center za narodno spravo za mandatno dobo petih let, za obdobje od 1. aprila 2021 do 31. marca 2026.

Vir: Ministrstvo za pravosodje

**Imenovanja članov v svet javnega zavoda Slovenska filharmonija**

Ministrstvo za kulturo je 14. januarja 2021 objavilo javni poziv za podajo kandidatur za predstavnike Republike Slovenije v svetu javnega zavoda Slovenska filharmonija. Vlada je v svet javnega zavoda Slovenska filharmonija za mandatno dobo štirih let od ustanovitvene seje sveta zavoda imenovala naslednje predstavnike ustanovitelja: Lovrenca Blaža Arniča, dr. Roberta Lična, mag. Janija Šalamona, Vesno Fašink ter mag. Igorja Teršarja.

Vir: Ministrstvo za kulturo

**Vlada v Svet javnega zdravstvenega zavoda Psihiatrične bolnišnice Vojnik imenovala Lidijo Eler Jazbinšek in Dražena Levojevića**

Vlada Republike Slovenije je v Svet javnega zdravstvenega zavoda Psihiatrične bolnišnice Vojnik namesto dosedanjih članov Roka Petraviča in Branka Bregarja do izteka mandata sveta zavoda, in sicer do 10. junija 2024, imenovala Lidijo Eler Jazbinšek in Dražena Levojevića.

Predlagana kandidata za nova člana izpolnjujeta pogoje za imenovanje predstavnikov ustanovitelja v svet zavoda iz 2.2 točke Protokola.

Vir: Ministrstvo za zdravje

**Razrešitev in imenovanje nadomestnega člana Sveta Vlade Republike Slovenije za študentska vprašanja**

V Svetu Vlade Republike Slovenije za študentska vprašanja, se z mesta člana razreši dr. Jure Gašparič, in se namesto njega kot predstavnik Ministrstva za izobraževanje, znanost in šport imenuje dr. Mitja Slavinec, državni sekretar, je na današnji seji sklenila vlada.

Vir: Ministrstvo za izobraževanje, znanost in šport

**Vlada imenovala Komisijo za izbor članov Projektnega sveta za civilni nadzor nad izvajanjem projekta drugega tira železniške proge Divača – Koper**

Komisija za izbor v primerih, ko je zaradi prenehanja članstva katerega od predstavnikov civilne družbe v Projektnem svetu za civilni nadzor treba imenovati novega člana, opravi naslednje naloge:

* priprava javnega poziva za zbiranje predlogov za člane Projektnega sveta za civilni nadzor nad izvajanjem projekta drugega tira železniške proge Divača – Koper;
* preveritev izpolnjevanja pogojev za imenovanje in priprava predloga iz prejšnje točke.

V Komisijo za izbor so imenovani:

* Tatjana Vengar, Ministrstvo za infrastrukturo – vodja;
* Albert Nabernik, Komisija za preprečevanje korupcije – član;
* Peter Papež, Ministrstvo za finance – član.

Administrativno-tehnične naloge za Komisijo za izbor opravlja Ministrstvo za infrastrukturo.

Vir: Ministrstvo za infrastrukturo

**Imenovanje članov Odbora za priznanja Republike Slovenije za poslovno odličnost**

Vlada imenuje nove člane Odbora za priznanja Republike Slovenije za poslovno odličnost za štiriletno obdobje, ki začne teči z dnem sprejetja tega sklepa, torej 11. marca 2021.

Odbor, ki podeljuje najvišje priznanje Republike Slovenije za dosežke na področju kakovosti proizvodov in storitev ter kakovosti poslovanja kot rezultata razvoja znanja in inovativnosti, sestavlja deset članov. Poleg članov po položaju, to so minister, pristojen za znanost, minister, pristojen za gospodarstvo, minister, pristojen za javno upravo in predsednik Obrtne zbornice Slovenije, odbor sestavljajo tudi drugi člani, ki jih skladno s 6. členom Zakona o priznanju Republike Slovenije za poslovno odličnost in na predlog ministra, pristojnega za gospodarstvo, imenuje vlada za dobo štirih let. Vlada določi predstavnika reprezentativnih gospodarskih zbornic, predstavnika reprezentativnih sindikatov, dva direktorja oziroma člana poslovodnega organa iz gospodarskih družb in dva poslovodna organa iz organizacij javnega sektorja.

Odboru, ki je bil za dobo štirih let imenovan 1. februarja 2017, se je 1. februarja letos mandat iztekel, zato je vlada imenovala nove člane, in sicer:

* Antona Rozmana, generalnega sekretarja Sindikata tekstilne in usnjarsko-predelovalne industrije Slovenije,
* dr. Marjana Riharja, direktorja Združenja elektronske in elektroindustrije pri Gospodarski zbornici Slovenije,
* Marka Lotriča, direktorja LOTRIČ Meroslovje d.o.o.,
* mag. Marka Gorjupa, direktorja TPV GROUP, naložbe in inženiring d.o.o.,
* Matejo Sotler Štor, načelnico Upravne enote Novo mesto in
* Metko Petek Uhan, direktorico ZD Ptuj.

Vir: Ministrstvo za gospodarski razvoj in tehnologijo

**Imenovanje članov in namestnikov članov v Ekonomsko-socialnem svetu**

Vlada Republike Slovenije je na današnji seji sprejela sklep, da se v Ekonomsko-socialnem svetu razrešita Tomaž Gantar, član, Ministrstvo za zdravje in mag. Marija Magajne, namestnica člana, Ministrstvo za zdravje, ter da se v Ekonomsko-socialni svet imenujeta Janez Poklukar, minister za zdravje, član in mag. Franc Vindišar, državni sekretar v Ministrstvu za zdravje, namestnik člana.

Na podlagi drugega odstavka 5. člena Pravil delovanja Ekonomsko socialnega sveta vsak od partnerjev v Ekonomsko-socialnem svetu imenuje svoje predstavnike v svet, s tem da ima vsak partner največ 8 članov, vsak član pa ima lahko namestnika. V prvem odstavku 5. člena Pravila določajo, da mora sestava predstavnikov vsakega od partnerjev zagotavljati zastopanje interesov vsakega partnerja, ki je udeležen v tripartitnem socialnem dogovarjanju, nadalje v tretjem odstavku 5. člena predstavnike vlade imenuje Vlada Republike Slovenije.

Zaradi sprememb v sestavi vlade se razrešita dosedanji član in namestnica člana v Ekonomsko-socialnem svetu ter imenuje nov član in namestnik člana v Ekonomsko-socialnem svetu.

Vir: Generalni sekretariat vlade

**Vlada odobrila vpis lastninske pravice v korist DARS, d.d. na presežnih zemljiščih, pridobljenih za potrebe gradnje avtocest**

V skladu s 14. členom Zakona o družbi za avtoceste v Republiki Sloveniji ima družba DARS, d.d. ne glede na določbe zakona, ki ureja javne ceste, in zakona, ki ureja stvarno premoženje države, lastninsko pravico na nepremičninah, ki so bile pridobljene za gradnjo avtocest, vendar delno ali v celoti niso bile uporabljene za njihovo gradnjo, upravljanje ali vzdrževanje. Na podlagi 16. člena ZDARS-1 se navedena zakonita lastninska pravica DARS, d.d. vpiše v zemljiško knjigo na podlagi sklepa vlade, ki vsebuje zemljiškoknjižno oznako nepremičnin in druge podatke, potrebne za vpis v zemljiško knjigo. Ta vpis nima oblikovalnega učinka in ne velja prepoved razpolaganja ali obremenjevanja.

Predmetne nepremičnine so bile pridobljene za potrebe gradnje avtoceste na več investicijskih odsekih, ko so se za ta namen skladno z veljavnimi prostorskimi akti pridobivale nepremičnine, vendar za gradnjo AC niso bile uporabljene, prav tako niso potrebne za upravljanje ali vzdrževanje avtocest. Nepremičnine, ki so predmet tega sklepa, predstavljajo ti. presežne nepremičnine. Ker je DARS, d.d. že pridobil lastninsko pravico na navedenih nepremičnini z uveljavitvijo zakona (tj. 4. 12. 2010), se vladi predlaga v sprejem sklep, ki bo omogočil deklaratoren vpis lastninske pravice v zemljiško knjigo.

Vir: Ministrstvo za infrastrukturo

**Ostali predlogi administrativnih zadev in imenovanj**

**Vlada za direktorico Agencije za trg vrednostnih papirjev predlaga Anko Čadež**

Vlada je danes sklenila predlagati Državnemu zboru, da Anko Čadež imenuje za direktorico Agencije za trg vrednostnih papirjev (ATVP), za dobo šestih let, in sicer od 31. 3. 2021 do najdlje 30. 3. 2027, z možnostjo ponovnega imenovanja.

Anka Čadež je po izobrazbi univerzitetna diplomirana pravnica. V preteklosti je že bila zaposlena na ATVP. Zasedala je tudi vodstveno funkcijo (namestnica direktorja in v. d. direktorja) in vodila sektor kapitalskega trga.

Ker kandidatka odlično pozna organizacijo in poslovanje ATVP, bi njeno imenovanje zagotovilo strokovno in zakonito poslovanje agencije kot ključne nadzorne in regulatorne institucije na trgu kapitala.

Vir: Ministrstvo za finance

**Alojz Durn vršilec dolžnosti generalnega sekretarja Ministrstva za finance**

Vlada je danes Andreja Verhovnika Marovška z dnem 14. marca 2021 razrešila s položaja generalnega sekretarja v Ministrstvu za finance. Za vršilca dolžnosti je imenovala mag. Alojza Durna, in sicer od 15. marca 2021 do imenovanja generalnega sekretarja po opravljenem natečajnem postopku, vendar največ za šest mesecev, do najdlje 14. septembra 2021.

Andrej Verhovnik Marovšek je 4. marca 2021 podal odstopno izjavo, v kateri je ministra za finance obvestil, da odstopa s položaja generalnega sekretarja. Skladno z navedenim je minister vladi predlagal njegovo razrešitev, za vršilca dolžnosti pa je predlagal mag. Alojza Durna.

Vir: Ministrstvo za finance

**Vlada imenovala vršilca dolžnosti direktorja Urada za preprečevanje pranja denarja**

Vlada je na današnji redni seji za vršilca dolžnosti direktorja Urada Republike Slovenije za preprečevanje pranja denarja imenovala dr. Damjana Žuglja. Na podlagi odstopne izjave je vlada razrešila dosedanjega vršilca dolžnosti direktorja, mag. Ivana Kopino.

Mag. Ivan Kopina, vršilec dolžnosti direktorja Urada Republike Slovenije za preprečevanje pranja denarja, je 8. marca 2021 podal odstopno izjavo, v kateri je ministra za finance obvestil, da s 14. marcem 2021 odstopa s položaja vršilca dolžnosti direktorja Urada Republike Slovenije za preprečevanje pranja denarja.

Skladno s tem je minister za finance vladi predlagal njegovo razrešitev, hkrati pa je vladi predlagal imenovanje dr. Damjana Žuglja za vršilca dolžnosti direktorja. Dr. Žugelj je na to mesto imenovan za čas od 15. marca 2021 do imenovanja direktorja Urada Republike Slovenije za preprečevanje pranja denarja po opravljenem natečajnem postopku, vendar največ za šest mesecev, kar je najdlje do 14. septembra 2021.

Vir: Ministrstvo za finance